Australiese Ope sonder toeskouers? | Netwerk24
Australiese Ope sonder toeskouers?
09 April 2020 12:35
As die koronavirus teen vroeg volgende jaar steeds nie heeltemal in bedwang is nie, sal die organiseerders van die Australiese Ope dit oorweeg om dié toernooi met geslote deure te hou. Foto: Getty Images
Alle tennistoernooie is weens die Covid-19-pandemie voorlopig tot en met 13 Julie vanjaar afgelas. Die Olimpiese Spele is tot volgende jaar uitgestel, Wimbledon is vir die jaar gekanselleer en die Franse Ope is tot September aangeskuif. Daar is ook geen waarborg dat die toernooie wel in Julie hervat gaan word nie.
Craig Tiley, 'n gebore Suid-Afrikaner wat aan die hoof van Tennis Australië staan en ook direkteur van die Australiese Ope is, het vroeër toegegee dit gaan moeilik wees vir die spel om vanjaar hervat te word.
Die einste Tiley het nou onthul dat die organiseerders van die Aussie Ope "verskeie scenario's" ondersoek sou die spel in die nadraai van die pandemie aan die begin van 2021 steeds sukkel.
"Daar is soveel onsekerheid oor wat in die volgende maand gaan gebeur, wat nog te sê van die volgende agt maande," het hy in 'n verklaring gesê.
Craig Tiley, hoof van Tennis Australië, maak reeds planne vir volgende jaar se Australiese Ope. Foto: Getty Images
Tiley sê dit verg in hierdie buitengewone tye uitgebreide beplanning en dat 'n wye reeks opsies ondersoek word.
"Ons moet voorbereid wees op 'n veranderde omgewing. Ons hoop uiteraard dat ons as 'n gemeenskap so gou en veilig as moontlik deur Covid-19 kan kom.
"Ons weet egter nie watter van die huidige maatreëls, wat gebruik word om die verspreiding van die pandemie in bedwang te hou, op medium tot lang termyn nog gaan geld nie."
Tiley sê hulle sal moet kyk wat hulle te doen staan as spelers met hul aankoms in Australië steeds vir 'n ruk lank in kwarantyn moet bly voordat hulle toegelaat sal word om vrylik rond te beweeg.
En as die maatreëls van groot samekomste ook nog geld, sal hulle die moontlikheid moet oorweeg om die toernooi met geslote deure te hou.